नेपाः, अन्तरिम संविधान कथं नेपा राज्य ([neˈpaːl] ) छगु दक्षिण एशियाली भूपरिवेस्थित हिमाली देय् खः । नेपाःया उत्तरय् चीनया स्वशासित क्षेत्र संदेय् (तिब्ब्त) ला धा:सा दक्षिण, पूर्व व पश्चिमय् भारत ला: । नेपाःया ८०% स्वयां अप्व नागरिकतयेसं हिन्दू धर्म हनि । थ्व प्रतिशत भारतयागु स्वया अप्व:, अतः नेपाः हलिमयागु हे दक्ले अप्व प्रतिशत हिन्दू धर्मावलम्बी दुगु देय् नं खः । नेपाःयागु भौगोलिक विभिधता अतिकं उल्लेखनीय जू । थन तराईयागु ताहान्वइगु ख्यः निसें ख्वाउगु हिमालययागु च्वापुगुंतक्क दु । हलिमया दक्ले त:जागु १४ च्वापुगुं च्वका मध्ये च्यागु नेपालय् ला गुकी हलिमया दक्ले त:जागु च्वका सगरमाथा (नेपाल व चीनयागु सिमाना लागाय् दुगु) नं छगु खः । नेपाःयागु राजधानी व दक्ले तधंगु शहर येँ खः । मेमेगु मू शहरय् भरतपुर, बिराटनगर, यल,ख्वपःभैरहवा, वीरगञ्ज, जनकपुर, पोखरा, नेपालगञ्ज, व महेन्द्रनगर ला: । नेपाः धागु खंग्वयागु उत्त्पत्तियागु बारेय् छुं प्रमाण मदु, तर छगु नांजागु बाखं कथं थ्व खँग्व ने मुनि व पाल (गुफा) खँग्व स्वाना दयावगु खः ।